RAPORT AL COMISIEI CĂTRE PARLAMENTUL EUROPEAN, CONSILIU, COMITETUL ECONOMIC ȘI SOCIAL EUROPEAN ȘI COMITETUL REGIUNILOR privind implementarea, rezultatele și evaluarea generală a Anului European al Cetățenilor 2013 /* COM/2014/0687 final */





1. Introducere În conformitate cu decizia care a instituit Anul European al Cetățenilor 2013[1], prezentul raport oferă o privire de ansamblu asupra punerii în aplicare a acestei decizii, precum și a rezultatelor și realizărilor generale ale acesteia. De asemenea, raportul se bazează pe rezultatele evaluării ex post a Anului efectuată, pentru Comisie, de un contractant extern[2]. 1.1. Context Conceptul de „cetățenie a Uniunii” a fost introdus pentru prima dată în 1993 prin Tratatul de la Maastricht. Tratatele ulterioare de la Amsterdam (1999) și de la Lisabona (2009) au consolidat și mai mult drepturile asociate cu cetățenia Uniunii. Cu toate acestea, deși drepturile de liberă circulație și ședere sunt acum consacrate atât în legislația primară a Uniunii, cât și în cea secundară, există încă decalaje între normele legale aplicabile și realitatea cu care se confruntă cetățenii atunci când încearcă să își exercite drepturile respective în viața de zi cu zi. În special, cetățenii Uniunii încă se confruntă cu prea multe obstacole concrete atunci când aleg să locuiască și să muncească într-un alt stat membru. În „Raportul privind cetățenia UE în 2010”[3], Comisia a abordat aceste obstacole, în special în privința situațiilor transfrontaliere, și a conturat 25 de măsuri concrete pentru înlăturarea acestora. Printre altele, ea a concluzionat că informarea insuficientă îi împiedică pe cetățenii Uniunii să beneficieze de drepturile lor, în special de dreptul de liberă circulație. În Rezoluția sa din 15 decembrie 2010[4], Parlamentul European a făcut apel la Comisie să declare anul 2013 Anul European al Cetățenilor, „în scopul de a impulsiona dezbaterea privind cetățenia europeană și de a informa cetățenii UE cu privire la drepturile lor, în special noile drepturi care decurg din intrarea în vigoare a Tratatului de la Lisabona”. Prin urmare, era potrivit ca, la 20 de ani de la Tratatul de la Maastricht, anul 2013 să fie desemnat ca An European al Cetățenilor, pentru a „spori gradul de conștientizare cu privire la drepturile legate de cetățenia Uniunii, pentru a-i ajuta pe cetățeni să beneficieze pe deplin de dreptul lor la liberă circulație și ședere pe teritoriul statelor membre”[5]. Acest obiectiv era cu atât mai important date fiind viitoarele alegeri la nivel european (2014), la care toți cetățenii Uniunii au dreptul să voteze și să candideze. În conformitate cu Parteneriatul pentru comunicarea privind Europa[6], Parlamentul European, Consiliul Uniunii Europene și Comisia Europeană au identificat Anul European al Cetățenilor 2013 ca fiind una dintre prioritățile lor de comunicare interinstituțională pentru perioada 2013-2014. 1.2. Obiectivele Anului Următoarele obiective specifice au fost stabilite pentru Anul European al Cetățenilor 2013 (denumit în continuare „AEC2013”): · sporirea gradului de conștientizare a cetățenilor Uniunii cu privire la dreptul lor de liberă circulație și ședere în cadrul Uniunii Europene și, mai general, cu privire la drepturile lor în situații transfrontaliere, inclusiv dreptul de a participa la viața democratică a Uniunii; · sporirea gradului de conștientizare a cetățenilor Uniunii cu privire la modul în care pot beneficia în mod concret de drepturile și de politicile Uniunii când locuiesc într-un alt stat membru, precum și stimularea participării lor active la forumurile civice privind politicile și problemele Uniunii; și · stimularea dezbaterii privind potențialul și impactul dreptului la liberă circulație ca aspect inalienabil al cetățeniei Uniunii, în special prin prisma consolidării coeziunii societale și a înțelegerii reciproce între cetățenii Uniunii și a legăturii între cetățeni și Uniune. S-a dorit ca AEC2013 să arate că cetățenia Uniunii nu este un concept fără conținut, ci un statut fundamental al resortisanților statelor membre care implică drepturi și beneficii concrete pentru aceștia (în calitate de persoane fizice, de consumatori, de lucrători, de studenți, de voluntari, de actori politici etc.). Prin extensie, AEC2013 ar evidenția și faptul că cetățenii Uniunii au ei înșiși un rol esențial în consolidarea acestor drepturi, prin participarea lor la societatea civilă și la viața democratică. 1.3. Resursele AEC2013 Decizia Comisiei[7] de adoptare a programului de lucru anual pe 2013 pentru AEC2013 a alocat un buget de 1 milion EUR pentru finanțarea activităților care abordează obiectivele specifice ale AEC2013. După adoptarea bugetului general al Uniunii Europene pentru exercițiul financiar 2013, un amendament la programul de lucru[8] a pus la dispoziție o sumă suplimentară de 1 milion EUR, pentru ca domeniul de aplicare al activităților să poată fi extins. În așteptarea AEC2013, în 2012 s-a pus la dispoziție un buget de 750 000 EUR ca acțiune pregătitoare pentru AEC. DG COMM a reușit să mobilizeze o sumă suplimentară de 1,2 milioane EUR din bugetul programului „Europa pentru cetățeni”. Din fondurile angajate de 3 842 849,92 EUR, 79 % s-au utilizat pentru activități legate de campania de informare și de comunicare la nivelul UE, în timp ce restul de 21 % s-au împărțit între granturi de acțiune având ca scop să sprijine Alianța pentru Anul European al Cetățenilor (AAEC), formată din organizații ale societății civile, lansarea AEC2013 și conferințele de închidere în cadrul președințiilor irlandeză și lituaniană ale UE, precum și un contract pentru evaluarea externă a activităților AEC2013. 1.4. Principalele părți interesate și principalii parteneri din campania AEC2013 1.4.1. Puncte de contact naționale Ca și în Anii Europeni anteriori, statelor membre li s-a solicitat să desemneze puncte de contact naționale care să ajute la coordonarea activităților legate de AEC2013 cu părțile interesate la nivel național, regional și local. Cu toate acestea, resursele bugetare limitate nu au permis acordarea unui sprijin financiar autorităților naționale pentru a le ajuta să deruleze campania la nivel național. Cu excepția a două state membre[9], toate celelalte au desemnat un punct de contact național. În multe țări, punctele de contact au devenit participanți activi și, în majoritatea cazurilor, ele au colaborat îndeaproape cu Reprezentanța Comisiei și cu Biroul de informare al Parlamentului European, precum și cu agențiile partenere naționale ale principalului furnizor de servicii de comunicații al Comisiei[10]. În unele cazuri (cum ar fi în Austria și în Italia), punctele de contact naționale au elaborat pliante și broșuri informative speciale pentru a informa cetățenii cu privire la drepturile care le revin în calitate de cetățeni ai UE, în timp ce în alte cazuri (cum ar fi în Irlanda și în Portugalia), acestea au organizat la nivel național serii de dialoguri cu cetățenii, inspirate din dialogurile Comisiei cu cetățenii din întreaga Uniune. 1.4.2. Organizații ale societății civile Numeroase organizații ale societății civile sunt active în domeniul angajamentului civic și al integrării europene, atât la nivelul UE, cât și la nivel național. Înființarea AAEC, cea mai mare asociere a unor astfel de organizații cunoscută vreodată, a reprezentat o caracteristică fundamentală a AEC2013. AAEC a reunit 62 de organizații membre la nivelul UE și rețele naționale și la nivelul UE[11] care reprezintă peste 4 500 de organizații din 50 de țări din întreaga Europă. Datorită activității sale desfășurate în cadrul celor două axe ale programului său de lucru („creșterea participării prin informarea cetățenilor prin intermediul societății civile” și „dezvoltarea unei agende politice pentru cetățenii din Europa prin cetățeni și cunoașterea punctelor lor de vedere”) împreună cu toți membrii săi la nivelul UE și la nivel național, AAEC a reprezentat un partener strategic valoros pentru Comisie în procesul de implementare a AEC2013, furnizând percepții vitale din punctul de vedere al societății civile. 1.4.3. Reprezentanțele și serviciile Comisiei Comisia a reunit multe dintre departamentele sale interne într-o serie de ședințe pentru a se pregăti în vederea activităților AEC2013 și pentru a ajuta la derularea acestora, precum și pentru a identifica oportunitățile de cooperare în legătură cu temele referitoare la AEC2013. Reprezentanțele Comisiei au jucat un rol strategic fundamental în ceea ce privește asigurarea informării cu privire la AEC2013 la nivel național, regional și local și coordonarea fără dificultăți cu actorii naționali, din perspectiva conținutului, a logisticii, a prezenței în mass-media (inclusiv în rețelele de socializare), a monitorizării și a raportării. De asemenea, acestea au jucat un rol crucial în organizarea dialogurilor cu cetățenii, un nou instrument de comunicare pe care l-au promovat prin „evenimente de însoțire” având ca scop să pregătească cetățenii interesați în vederea unei participări active la dezbateri. Într-o serie de state membre, acestea au beneficiat de sprijinul activ al rețelei lor de centre de informare Europe Direct (CIED) de la nivel național. 1.4.4. Alte instituții ale UE Pe parcursul întregului an, membrii Parlamentului European au participat la evenimentele legate de AEC2013, atât la nivelul UE, cât și la nivel național, în special la seriile de dialoguri cu cetățenii. Birourile de informare ale Parlamentului European (BIPE) au jucat de asemenea un rol în implementarea campaniei AEC2013. Comitetul Regiunilor a fost primul care a demarat activitățile oficiale ale AEC2013, organizând un forum intitulat „Regiunile și orașele sunt pregătite pentru Anul european 2013: acțiuni la nivel local în contextul Agendei cetățenilor”, la data de 28 noiembrie 2012[12]. Comitetul Economic și Social European (CESE) a sprijinit în mod activ campania pe parcursul întregului an, începând cu evenimentul în spațiu deschis „Europa ta 2013”, organizat în perioada 23-24 ianuarie 2013[13]. De asemenea, a organizat un alt eveniment de mare anvergură în contextul Zilei societății civile din 2013 („Cât mai european cu putință! Reconcilierea economiei, solidarității și democrației”)[14]. 1.5. Importanța parteneriatelor, a activităților pro bono și a efortului de voluntariat pentru succesul AEC2013 Evaluatorul extern a concluzionat că AEC2013 a implicat numeroși actori diferiți în multe moduri diverse și că aceasta a contribuit la atenuarea constrângerilor impuse de ceea ce a reprezentat un buget modest pentru o campanie de creștere a nivelului de conștientizare destinată unui număr de peste 507 de milioane de oameni din cele 28 de state membre (odată cu aderarea Croației la 1 iulie 2013). O strategie a alianțelor, bazată pe angajamentul numeroaselor părți interesate de a coopera și de a contribui la nivel european, național și local, a asigurat o mobilizare esențială care a permis derularea campaniei cu resurse limitate. Fără aceste parteneriate, conform opiniei evaluatorilor externi, aceasta nu s-ar fi putut realiza. Implicare la nivel local: importanța parteneriatelor Proiectul „19 chipuri pentru Europa” din Spania a fost una dintre activitățile de parteneriat de cea mai mare anvergură pe parcursul AEC. Proiectul a fost inițiat de Reprezentanța Comisiei la Madrid și de punctul de contact național din Spania, în strânsă cooperare cu centrele de informare Europe Direct (CIED) din Spania și cu susținerea principalului furnizor de servicii de comunicații al Comisiei (prin intermediul agenției sale partenere spaniole). Proiectul a identificat o persoană pentru fiecare regiune spaniolă (în număr de 19), fiecare dintre acestea având o poveste care ilustrează modul în care este cetățean european. Poveștile acestor „19 chipuri” au apărut într-o broșură distribuită tuturor CIED din Spania. Fotografiile celor 19 chipuri au fost dezvăluite pe fațada clădirii care adăpostește instituțiile UE de pe o arteră rutieră majoră din Madrid, la 26 noiembrie 2013, în prezența principalelor mijloace de informare în masă, a oficialilor orașului, a trecătorilor și a unor reprezentanți importanți din partea Comisiei, a Parlamentului European, a ambasadorilor spanioli ai AEC2013, a Chipurilor Anului și a purtătorilor de cuvânt. În mod simultan, s-au distribuit 19 comunicate de presă (câte unul pentru fiecare regiune) către mijloacele de informare în masă locale și regionale, precum și un comunicat de presă principal adresat mass-mediei de la nivel național. Activitatea a avut ca rezultat peste 40 de articole de știri diseminate prin televiziune, prin radio și prin presa online. S-a făcut o înregistrare video a instalației, însoțită de interviuri cu unii dintre oficialii prezenți, care a fost apoi redată la evenimente oficiale. Evaluatorul a observat că părțile interesate au contribuit în mod considerabil, în special prin muncă voluntară sau susținută din propriile lor resurse financiare. Acest lucru a fost valabil în mod special în cazul membrilor AAEC la nivel național care și-au adaptat activitățile (evenimente, seminarii, ateliere de lucru) în conformitate cu prioritățile AEC2013. De asemenea, furnizorul principal de servicii de comunicații al Comisiei a căutat numeroase oportunități de activități pro bono pentru creșterea nivelului de conștientizare prin intermediul rețelei sale de agenții naționale partenere; diverse întreprinderi din Uniune au oferit timp de emisie radio gratuit, spații de afișaj gratuite sau cu reduceri semnificative pe arterele principale publice și alte gesturi similare de susținere. 1.6. Complementaritățile dintre AEC2013 și alte inițiative și programe ale UE Potrivit evaluării externe, nivelul de ambiție, în combinație cu un buget general foarte limitat[15], a necesitat creativitate din partea tuturor celor în cauză, care au căutat în mod sistematic complementarități între inițiativele/programele UE și echipele aferente. Una dintre specificitățile AEC2013 a fost numărul și intensitatea sinergiilor obținute. Acesta a fost în mod special cazul campaniei „Tineret în mișcare”. S-a dezvoltat o identitate vizuală comună și s-au creat și finanțat animații speciale pentru AEC2013, din bugetul AEC2013, pentru a sprijini 16 evenimente în diverse state membre[16], în contextul unei contribuții active a ambasadorilor AEC2013 sau a Chipurilor Anului la dezbaterile pe marginea temelor Anului. Aceste evenimente au oferit și oportunitatea de a distribui publicații privind aspecte legate de cetățenia UE. Săptămâna europeană a tineretului 2013 a fost dedicată cetățeniei și participării active în societate a tinerilor; s-au acordat premii proiectelor din cadrul programului „Tineret în acțiune” care au demonstrat o activitate exemplară de promovare a cetățeniei în rândul tinerilor. Agențiile Naționale ale programului „Tineret în acțiune” au organizat sute de activități regionale și naționale pe întreg teritoriul UE, în cooperare cu punctele de contact pentru AEC2013, cu Reprezentanțele Comisiei și cu rețeaua Eurodesk[17]. În 2013-2014, Comisia a lansat o serie de exerciții de angajare a cetățenilor în sprijinul „cercetării și inovării responsabile”[18], în vederea stimulării unui dialog bilateral cu cetățenii din întreaga Europă, pentru a ajuta UE să își stabilească agenda de politică de cercetare și inovare din cadrul inițiativei Orizont 2020. Inițiativa VOICES[19], finanțată de programul UE „Știința în societate” și lansată sub egida AEC2013, a fost sprijinită de angajamentul în amonte al Comisiei de a prelua rezultatele de la cetățeni[20] prin instituirea unui proces participativ oportun și transparent, care să poată fi urmărit. Proiectul „Generations@school” Lansat în 2012 în cadrul programului „Anul european al îmbătrânirii active și solidarității între generații”, proiectul „Generations@school” a invitat cadrele didactice să organizeze un proiect care să implice elevi și cetățeni în vârstă din comunitățile lor și apoi să se înscrie într-o întrecere cu alte școli din întreaga UE. Proiectul a fost extins în scopul AEC2013 și s-a axat pe discuții despre Europa, despre situația sa actuală și despre ce pot să facă vârstnicii și tinerii, împreună, pentru a construi Europa de mâine (Ce înseamnă să fi un cetățean european? Ce drepturi UE au fost asigurate în virtutea integrării europene? Cum percep cetățenii europeni de mâine aceste drepturi și cum au de gând aceștia să facă uz de aceste drepturi? Ce fel de Europă ar trebui transmisă generației următoare?) Unele dintre costurile întrecerii (pentru traduceri, pentru organizarea juriului) au fost acoperite din bugetul AEC2013, iar membrii echipei AEC2013 au ajutat la selectarea școlilor câștigătoare. 2. Cele două laturi ale Anului În discursul său din 2012 privind starea Uniunii, Președintele Comisiei José Manuel Barroso a subliniat că „… vremurile integrării europene prin acord implicit s-au încheiat…”. AEC2013 a reprezentat o oportunitate excelentă de abordare a imperativului politic de a asigura participarea publicului larg la procesul de integrare europeană, în paralel cu creșterea nivelului de conștientizare cu privire la drepturile cetățenilor Uniunii. Activitățile AEC2013 au fost, prin urmare, de natură a urmări două obiective, generând creșterea nivelului de conștientizare și a dialogului și furnizând diverse tipuri de oportunități de implicare unui număr mare de părți interesate. 2.1. Creșterea nivelului de conștientizare: campania de informare și de comunicare la nivelul UE S-a elaborat un slogan care să cuprindă aceste două caracteristici ale campaniei: „Este vorba despre Europa, este vorba despre tine. Participă la dezbatere!”. Acest slogan a fost tradus în toate cele 24 de limbi ale UE și a reprezentat un element principal al identității vizuale a proiectului AEC2013. Încă de la început, identitatea vizuală a proiectului AEC2013 a fost interinstituțională și instituțiile Uniunii au fost încurajate să o utilizeze în activitățile lor de comunicare referitoare la AEC2013. Parlamentul European a adăugat această identitate vizuală (prin intermediul unei etichete) propriului său concept și culori, în timp ce CESE și Comitetul Regiunilor au adoptat-o și au utilizat-o în mod constant. Campania centrală de comunicare a AEC2013, desfășurată de principalul contractant al Comisiei, a avut ca obiectiv să furnizeze publicului larg informații cu privire la drepturile și oportunitățile UE. De asemenea, aceasta a crescut nivelul de conștientizare și a promovat utilizarea informațiilor multilingve și a instrumentelor participative care există pentru a ajuta cetățenii să își exercite majoritatea drepturilor lor de cetățeni UE și să facă uz de majoritatea oportunităților de implicare în procesul decizional la nivelul Uniunii [acestea includ rețeaua Europe Direct, YourEurope, SOLVIT, elaborarea interactivă a politicilor online (IPM), inițiativele cetățenești europene (ICE), petiții către Parlamentul European și plângeri adresate Ombudsmanului European]. Campania a căutat să exploateze întregul potențial al instrumentelor și al materialelor existente ale instituțiilor UE (site-uri web, portaluri, videoclipuri, broșuri, evenimente etc.) pentru a informa cetățenii și pentru a facilita participarea acestora în cadrul UE. Aceasta a necesitat o strânsă cooperare cu toți actorii implicați în AEC2013, inclusiv cu numeroase servicii ale Comisiei (în special reprezentanțele), cu centrele de informare Europe Direct (CIED), cu birourile de informare ale Parlamentului European (BIPE) și cu alte instituții ale UE, organizații ale statelor membre (la nivel național, regional și local) și organizații ale societății civile (la nivel național și al UE). De asemenea, Comisia a utilizat materialele sale audiovizuale și tipărite existente privind drepturile cetățenilor și activitățile transfrontaliere, precum și piața unică. Reprezentanțele Comisiei și rețelele lor CIED respective au constituit actori esențiali și factori motori la nivel național, regional și local, organizând sute de seminarii, dezbateri și conferințe pe parcursul întregului An. Dintre „evenimentele de însoțire” destinate în special să pregătească, să însoțească și să urmărească inițiativa „Dialoguri cu cetățenii” (a se vedea mai jos), 50 % s-au axat pe temele reprezentative ale Anului și, prin urmare, ar putea fi considerate parte integrantă a campaniei AEC2013. Principalele caracteristici[21] ale campaniei centrale de comunicare au inclus: · un site web interinstituțional central creat pentru AEC2013 (www.europa.eu/citizens-2013, ulterior www.europa.eu/citizens-2014), cu pagini de nivel înalt disponibile în toate cele 24 de limbi oficiale ale UE, inclusiv în croată și în irlandeză. Site-ul a fost proiectat să satisfacă nevoile unor cititori-țintă cu diferite profiluri, cum ar fi persoane din mediul academic, tineri, persoane care caută un loc de muncă și alegători. S-au solicitat în mod activ contribuții de la toate părțile interesate, care au fost încurajate să împărtășească noutăți cu privire la evenimentele de inclus în calendarul de evenimente central la nivelul UE de pe site. Site-ul a inclus profilurile ambasadorilor AEC2013, ale Chipurilor Anului și ale purtătorilor de cuvânt (a se vedea mai jos), care au fost încurajați de asemenea să prezinte rapoarte cu privire la activitățile lor, în vederea publicării acestora pe site. Pe site s-au publicat și informații generice privind drepturile UE, unele extrase din articole de presă, rapoarte și fotografii de la evenimente AEC2013; · materiale audiovizuale și radio: distribuirea la nivelul UE a unui comunicat de presă video referitor la AEC2013, fotografii de stoc, un videoclip viral privind AEC2013 și producerea și diseminarea la nivelul UE, în majoritate pro bono, a unui spot radio de 30 de secunde despre drepturile UE și Anul European; · activități media, inclusiv informări de presă, corespondență publicitară și relații proactive cu mass-media la nivel național și la nivelul UE; · publicitate: organizarea de parteneriate cu firme care lucrează cu publicul, cum ar fi furnizorii de servicii de transport public, bibliotecile sau centrele comunitare, în vederea căutării de locuri pentru plasarea pro bono a materialelor promoționale AEC2013; Plasarea pro bono a materialelor campaniei AEC2013: un exemplu din Slovacia Într-o abordare de tipul „direct către cetățeni”, care utilizează transporturile publice pentru ca mesajele campaniei să ajungă la o parte cât mai mare a publicului, s-a asigurat o reducere de preț de până la 90 % pentru afișarea clipurilor publicitare vizuale și virale aferente AEC2013 în autobuzele de pe toate liniile din Bratislava, prin intermediul Dopravný podnik, principalul furnizor de servicii de transport public din capitala slovacă. Rezultatul a fost că, în decembrie 2013, posterele referitoare la AEC2013 erau afișate pe întreaga flotă de 500 de autobuze, fiind văzute de un număr de 650 000 de pasageri, zilnic, timp de două săptămâni. În cursul uneia dintre cele două săptămâni s-a difuzat clipul publicitar viral de 30 de secunde referitor la AEC2013 și pe ecranele din autobuze, sloganul AEC2013 și imaginile vizuale asigurând un impact maxim. · purtătorii de cuvânt, chipurile și ambasadorii AEC2013: personalități recunoscute din statele membre au fost solicitate să participe în mod voluntar, alocând din timpul lor și desfășurând activități, pentru a fi „ambasadori” ai Anului. În mod similar, s-au identificat cetățeni care și-au exercitat în mod pozitiv drepturile lor UE, pentru a personaliza campania cu povești interesante din viața reală și pentru a acționa în calitate de Chipuri ale Anului. Acestora li s-au alăturat experți în domeniile legate de AEC2013 (în special cetățenia, afacerile și politicile UE) care au acționat în calitate de „purtători de cuvânt” ai campaniei media de informare. În unele cazuri, punctul de contact național sau Reprezentanța CE a preluat una dintre aceste atribuții. În lumina specificităților naționale, unele țări au decis să nu utilizeze un ambasador, un Chip al Anului sau un purtător de cuvânt, ci în locul acestora au oferit alte servicii de campanie (cum ar fi sprijin pentru evenimente, materiale promoționale etc.); · sprijin în cadrul rețelelor de socializare, în special prin intermediul conturilor de rețea de socializare centrale ale Comisiei: o serie de sondaje pe Facebook și o aplicație Facebook asociată, monitorizare online, un concurs online de fotografie aferent AEC2013 prin intermediul Facebook, care a contribuit la crearea unui calendar de 12 luni pentru anul 2014, și alte tipuri de conținut adaptate mediului online. De asemenea, s-a realizat și ceva publicitate pe Facebook. Canalele rețelelor de socializare ale Comisiei au fost utilizate ca vehicule pentru „săptămânile tematice pe rețelele de socializare”, o practică nouă care presupune axarea pe o temă de interes pentru publicul larg, timp de o anumită perioadă, de obicei o săptămână. Aceste săptămâni tematice au încurajat serviciile Comisiei vizate să coopereze în afara activității lor de zi cu zi și să promoveze o abordare axată pe cetățeni. Evaluatorii externi au concluzionat că aceste exerciții în afara tiparelor în domeniul colaborării transdepartamentale și orientate către client au reprezentat un efect pozitiv și durabil al proiectului AEC2013; · materiale de comunicare tipărite și articole promoționale aferente AEC2013, inclusiv seturi de instrumente de campanie destinate diverșilor cititori-țintă (în 23 de limbi oficiale), ilustrate, afișe, sisteme de afișare retractabile (roll-up), bannere și diverse materiale promoționale. Comisia a pus la dispoziție fișierele electronice ale identității vizuale a campaniei pentru a fi descărcate, împreună cu un ghid stilistic, astfel încât părțile interesate să își poată comanda cu ușurință propriile lor articole promoționale (pe cheltuiala proprie), fără a mai fi nevoie să proiecteze ele însele elementele vizuale propriu-zise; · de asemenea, Comisia și-a mobilizat serviciile și instrumentele de comunicare instituțională pentru a contribui la proiectul AEC2013. Printre acestea se numără videoclipuri privind dialogurile cu cetățenii, informații privind politicile UE pe site-uri web, proiecte ale societății civile finanțate prin programul „Europa pentru cetățeni”, evenimente organizate de CIED și de Echipa Europa (Team Europe)[22], promovarea unui „ghișeu unic” pentru cetățeni în cadrul proiectului „Europa ta” și grupuri invitate în mod special de Comisie pentru a pregăti și pentru a urmări dialogurile cu cetățenii organizate pe parcursul Anului; și · inițiativa „Înapoi la școală”[23] a încurajat funcționarii să se implice integral, beneficiind de formare și dotați cu materiale de informare relevante aferente AEC2013. Susținând deschis drepturile UE: ambasadorii AEC2013 Judit Polgár, Campioana olimpică la șah din Ungaria, este posibil cea mai bună jucătoare de șah a tuturor timpurilor. Ea a fost de asemenea unul dintre ambasadorii AEC2013. Judit a declarat că „în calitate de ambasador pentru AEC2013, aș dori să ajut mai mulți oameni să înțeleagă că nu ar trebui să se realizeze cooperarea numai la nivelul statelor membre. Toți oamenii din Uniunea Europeană ar trebui să își dea seama că au șansa să cunoască oameni din alte țări și să împărtășească cu aceștia puncte de vedere și opinii cu privire la chestiuni care îi preocupă. În calitate de șahistă și de cetățean maghiar și european, încerc să contribui la dezvoltarea Uniunii Europene în domeniul sportului, al educației și al culturii.” 2.2. Stimularea unui dialog 2.2.1. Orientarea către publicul larg: dialogurile cu cetățenii Între septembrie 2012 și martie 2014, Comisia a desfășurat o serie de 51 de dialoguri cu cetățenii, în toate statele membre, cu un buget total (separat de bugetul pentru AEC2013) de 3,56 milioane EUR. Au fost implicați Președintele și majoritatea membrilor Colegiului. Comisia a elaborat și a testat dialogurile cu cetățenii ca instrument nou pentru comunicarea politică directă cu publicul larg. Aceste dialoguri s-au bazat pe modelul „ședință publică”, în care un comisar, împreună cu un membru al Parlamentului European sau cu un politician de la nivel național sau regional, ascultă cetățenii și dezbate cu aceștia pe marginea unor aspecte legate de UE. Dialogurile au avut ca obiectiv să reconstruiască încrederea cetățenilor europeni în factorii lor politici și în guvernanța europeană. Acestea au contribuit la darea unui chip uman Europei și au oferit cetățenilor o șansă de a își exprima opiniile și de a obține informații concrete. Dialogurile cu cetățenii au reunit în medie peste 300 de cetățeni per eveniment; până la sfârșitul lunii martie a anului 2014, circa 17 000 cetățeni participaseră la evenimente în persoană, iar alți 105 000 i-au urmărit pe primii în timp real, prin intermediul streamingului pe internet sau al rețelelor de socializare. Suplimentele la ziarele regionale din săptămâna în care au avut loc dialogurile cu cetățenii au ajuns la un număr de până la 43 de milioane de europeni sub formă de exemplare tipărite și la încă 51 de milioane de europeni în format online. În legătură cu fiecare eveniment s-au publicat, în medie, 39 de articole de mass-media (transmisiuni live televizate și emisiuni televizate, difuzări radio și articole în presa scrisă sau online). Toate dialogurile au fost difuzate live pe internet și documentate pe site-ul web central de informare (http://ec.europa.eu/debate-future-europe/). La sfârșitul seriei de dialoguri, Colegiul a adoptat un raport[24] cu privire la învățămintele fundamentale care trebuie trase din acest exercițiu. Spargerea gheții: dialogurile cu cetățenii La 27 martie 2014, Comisia a încheiat prima serie de 50 de dialoguri cu cetățenii, printr-o dezbatere paneuropeană desfășurată la Bruxelles. Acest eveniment a reunit 150 de cetățeni din întreaga Europă, pentru a vorbi despre experiențele lor reale ca europeni și pentru a-și împărtăși preocupările și aspirațiile în privința viitorului Europei și o propriului lor viitor în calitate de cetățeni europeni. Unul dintre aceștia, o tânără poloneză pe nume Kamila, reiterând numeroasele sale discuții cu colegele de școală privind Europa, a vorbit cu pasiune în cursul dialogului cu Președintele Comisiei Barroso: „Este important pentru tineri să știe că sunt cetățeni ai UE și să cunoască posibilitățile care li se oferă. UE ar trebui să facă parte din programa școlară în toate cele 28 de state membre.” 2.2.2. Mobilizarea societății civile organizate Dialogurile cu cetățenii au avut ca scop comunicarea cu cetățenii individuali, însă, în paralel, organizațiile membre ale AAEC, rețelele la nivelul UE și alianțele/inițiativele naționale ale acestora din 23 de state membre[25] au fost esențiale pentru implicarea grupurilor organizate ale societății civile din întreaga UE în activitățile AEC2013. Alianțele naționale membre ale AAEC s-au implicat în mod activ încă de la început, lucrând împreună cu punctele de contact naționale, cu birourile instituțiilor UE și cu agențiile partenere ale principalului furnizor de servicii de comunicații, pentru a elabora planuri de acțiune comune pentru implementarea AEC2013. Mobilizarea la nivel național, regional și local: exemple de la unele dintre alianțele naționale membre ale AAEC Caracteristica distinctivă a AAEC a fost măsura în care și-a mobilizat și și-a implicat alianțele naționale din majoritatea statelor membre și cât de creative au fost acestea. Alianța națională din Regatul Unit, unul dintre cele două state membre care nu au avut un punct de contact, a conlucrat în schimb cu Reprezentanțele Comisiei și cu Birourile de informare ale Parlamentului European din Londra, din Glasgow și din Cardiff. Împreună au derulat o serie de seminarii pentru a examina teme cum ar fi incluziunea socială, voluntariatul și instrumentele de participare activă a cetățenilor. Alianța națională bulgară a lucrat cu birourile instituțiilor UE pentru a organiza un concurs care a dus la crearea taberei „Suntem cetățeni ai Europei”[26], în cadrul căreia studenți din întreaga țară au avut ocazia să își prezinte proiectele privind o mai bună angajare în viața politică a UE și identificarea oportunităților de finanțare disponibilă. AAEC și Forumul Civic European au publicat un document de 12 pagini în engleză și în franceză, axat în mod special pe AEC2013 și pe necesitatea unui efort de comunicare solid. Publicații sau articole similare au fost elaborate de alți membri ai AAEC pentru a crește nivelul de conștientizare în legătură cu AEC2013, pentru a interacționa cu oamenii și pentru a îi încuraja să participe la discuții concrete despre politica de cetățenie a Uniunii. Aderarea Croației la Uniunea Europeană a oferit AAEC oportunitatea de a organiza la Zagreb, la data de 8 iulie, o conferință la nivelul UE intitulată „Cetățenia europeană: la răscruce de perspective”, care a oferit organizațiilor societății civile din Balcanii de Vest o imagine asupra dezbaterilor privind cetățenia care aveau loc în acel moment în Europa. Evenimentul a reunit peste 150 de participanți, prezentând un bun echilibru între reprezentanții din Balcani și reprezentanții din alte țări europene. Numeroșii jurnaliști prezenți au urmărit îndeaproape toate discuțiile. Evenimentul a abordat aspecte esențiale ale AEC2013 și a venit cu recomandări care au fost ulterior adăugate la recomandările generale de politică ale AAEC (a se vedea mai jos). În cursul Anului, AAEC și membrii acesteia la nivelul UE și la nivel național au luat parte la o dezbatere la nivelul UE privind politica de cetățenie (drepturile asociate cetățeniei europene, obstacolele în calea beneficierii de aceste drepturi și modul de depășire a acestora etc.) în conformitate cu obiectivele AEC2013. S-au înființat trei grupuri de lucru, care implicau 100 de reprezentanți ai 80 de organizații ale societății civile de la nivelul UE și de la nivel național, din majoritatea statelor membre, pentru a se concentra asupra următoarelor aspecte: 1. cetățenie participativă și dialog civil; 2. cetățenie economică, socială și politică: un întreg coerent; și 3. cetățenie incluzivă pentru toți locuitorii din UE. Rezultatul acestei activități solicitante și incluzive a fost „Este vorba despre noi, este vorba despre Europa! Către o cetățenie europeană democratică”[27], un set de 98 de recomandări de politică adresate instituțiilor UE, autorităților naționale și organizațiilor societății civile. Recomandări de politică ale AAEC: perspectiva societății civile organizate Unul dintre principalele obiective ale amplei rețele transnaționale și transsectoriale ale AAEC în elaborarea recomandărilor sale de politică a fost acela de a se asigura că cetățenia activă este înțeleasă ca o temă transversală de durată a politicii publice europene. În recomandările sale, AAEC exprimă o opinie de ansamblu conform căreia cetățenia europeană ar trebui să nu se limiteze la o abordare bazată pe drepturi individuale, ci ar trebui să aibă o dimensiune puternică bazată pe valoare, astfel încât să promoveze sentimentul europenilor de apartenență la un proiect european comun. Recomandările completează și întăresc cele prevăzute în Raportul privind cetățenia din 2013 al Comisiei Europene și, mai precis, se bazează pe două axe complementare care au avut drept obiectiv consolidarea: (1) asumării proiectului european în comun de către cetățeni; (2) cadrului pentru participarea acestora la procesul decizional european. 3. Construirea unei tradiții de durată în domeniul dezvoltării politicilor 3.1. Conferințele AEC2013 la nivelul UE Ca și în cazul Anilor Europeni anteriori, evenimentele de deschidere și de închidere au fost găzduite de cele două state membre care au deținut președinția UE în timpul anului, și anume, în acest caz, Irlanda și Lituania. Președintele Barroso, Taoiseach-ul irlandez Enda Kenny și Tánaiste-le Eamon Gilmore au lansat oficial Anul European la primăria din Dublin, la 10 ianuarie 2013. Imediat, în același loc, a avut loc primul dialog cu cetățenii al Anului, cu participarea Vicepreședintelui Comisiei Viviane Reding și a ministrului de stat irlandez pentru afaceri europene, Lucinda Creighton. Evenimentul de închidere a avut loc în cadrul Parlamentului lituanian (Seimas), la Vilnius, în perioada 12‑13 decembrie 2013. La ceremonia inițială, Vicepreședintele Reding, Prim-ministrul lituanian Algirdas Butkevičius, purtătorul de cuvânt al Seimas, Loreta Graužinienė, și Ombudsmanul European Emily O’Reilly au prezentat discursuri de deschidere. La eveniment s-au înmânat în mod oficial recomandările de politică ale AAEC (a se vedea mai sus) către doamna Reding, care a luat parte din nou la dialogul cu cetățenii, ultimul din respectivul an, la primăria Vilnius. 3.2. Documentele esențiale ale proiectului AEC2013 Anii Europeni au avut în general ca obiectiv să reprezinte: (1) o campanie de creștere a nivelului de conștientizare la nivelul UE cu privire la tema aleasă; (2) un catalizator al dezvoltării politicilor în domeniul respectiv. AEC2013 nu a constituit o excepție; din perspectiva dezvoltării politicilor, rezultatele sale fundamentale au fost: · „Europeans have their say” („Europenii își exprimă punctul de vedere”) - raport de analiză cu privire la consultarea publică a cetățenilor UE intitulată „Cetățeni ai UE: drepturile dumneavoastră, viitorul dumneavoastră”[28], desfășurată de Comisie în perioada 9 mai - 27 septembrie 2012, cu privire la cetățenia europeană, la care au răspuns aproape 12 000 de persoane și de organizații, număr ce a făcut ca această consultare să fie cea mai amplă consultare a publicului larg organizată vreodată de Comisie; · raportul privind cetățenia UE din 2013 - „Cetățeni ai UE: drepturile dumneavoastră, viitorul dumneavoastră”[29]: un document esențial adoptat de Comisie la 8 mai 2013, care propune 12 măsuri de eliminare a obstacolelor ce stau în calea exercitării de către cetățeni a drepturilor lor europene, mergând de la eliminarea obstacolelor din calea lucrătorilor, a studenților și a stagiarilor din UE până la reducerea birocrației din statele membre și promovarea participării cetățenilor UE la viața democratică a Uniunii; · raportul Comisiei privind dialogurile cu cetățenii - „Dialogurile cu cetățenii - o contribuție la dezvoltarea spațiului public european”:[30] perspective și învățăminte trase din seriile de dezbateri de tip ședință publică desfășurate în întreaga UE între septembrie 2012 și sfârșitul lunii martie 2014; · în decembrie 2013 (în timpul președinției lituaniene), un set de concluzii ale Consiliului[31] care susțin Raportul privind cetățenia UE din 2013 și care cer punerea în aplicare a recomandărilor din raportul respectiv. 4. Urmare la AEC2013 4.1. Prelungirea activităților în 2014 Dat fiind că 2013 a fost un an de alegeri la nivel european și de tranziție instituțională, Comisia a considerat că este oportun să prelungească acțiunea referitoare la AEC2013 în anul 2014. Majoritatea acțiunii a continuat să fie pertinentă pentru participarea la democrație și pentru participarea incluzivă la determinarea politicilor UE. Nu s-au alocat resurse specifice pentru activitățile care urmau să se desfășoare în 2014. Astfel, s-au organizat două evenimente la nivelul UE, printr-o strânsă cooperare între AAEC, CESE și Comisie: - „Recâștigând împreună proiectul european” – o masă rotundă desfășurată la 20 februarie 2014; - „Dincolo de agende și manifeste: Ce înseamnă Europa pentru noi?” – o zi a societății civile, la 18 martie 2014. La ambele evenimente, desfășurate la sediul CESE din Bruxelles, recomandările de politică ale AAEC au fost utilizate drept contribuții la diversele dezbateri care au implicat reprezentați ai Comisiei, ai Parlamentului European și ai CESE. 4.2. Crearea unui veritabil spațiu public european Ca instrument destinat cetățenilor pentru ca aceștia să vorbească personal (și nu doar prin intermediul reprezentanților unor grupuri de interese speciale) și să își exprime preocupările, temerile, speranțele și așteptările direct către factorii de decizie politică de la nivel superior, dialogurile cu cetățenii au reprezentat o contribuție concretă la crearea unui spațiu public european în cadrul căruia să poată fi dezbătută politica europeană. Aceste dialoguri au constituit mai mult decât niște sesiuni de întrebări și răspunsuri, iar experiența lor, în special a dialogului paneuropean cu cetățenii care a încheiat prima serie de dialoguri la 27 martie 2014, a arătat că acestea au un potențial mare de colectare a ideilor și de completare a discuțiilor care, în prezent, fie se limitează la un număr mic de organizații ale părților interesate, fie se desfășoară în majoritate în afara cadrului instituțional. În paralel, implicarea strânsă a organizațiilor membre ale AAEC și a rețelelor atât de la nivelul UE, cât și de la nivel național a asigurat faptul că cetățenii din societatea civilă organizată din întreaga Uniune au putut să adopte aspectele AEC2013 și să contribuie la dezvoltarea politicii UE în domeniul cetățeniei și al democrației. AEC2013 și continuarea acestuia în 2014 au constituit o oportunitate excelentă de a reflecta asupra modului în care se pot reuni aceste canale de intervenție — până acum separate — și cum se poate dezvolta în continuare un veritabil „spațiu public european”. Rezultatele alegerilor europene au evidențiat nevoia de a promova participarea civică a cetățenilor și implicarea lor în procesele de integrare ale Uniunii, indiferent dacă sunt organizați în cadrul societății civile sau dacă acționează în mod individual. Comisia intenționează să fructifice oportunitățile de a dezvolta un spațiu public de dezbatere, de discuție și de schimb de opinii cu privire la aspectele europene dintr-o perspectivă europeană, cu organizațiile cetățenilor și cu publicul larg. 4.3. Concluzii Comisia salută concluziile evaluatorilor externi[32] cu privire la pertinența portofoliului de activități alese pentru AEC2013 și recunoașterea de către evaluatori a faptului că acestea acoperă pe deplin obiectivele Anului, fără lacune sau suprapuneri majore. Aceștia au mai constatat că amplitudinea temei a făcut ca o gamă largă de actori relevanți și de difuzori de informații să se implice și, astfel, să contribuie la diseminarea mesajului AEC2013. S-a considerat că activitățile de comunicare au satisfăcut necesitățile grupurilor-țintă. Comisia ia notă de concluziile (legate între ele) privind eficacitatea și eficiența, și anume faptul că adoptarea cu întârziere a deciziei a făcut dificilă mobilizarea în timp util a partenerilor potențiali pentru a contribui la activități, în special la nivel național, iar resursele financiare puse la dispoziție nu au corespuns ambiției de a informa toți cetățenii cu privire la drepturile lor europene. Cu toate acestea, evaluatorii consideră că evenimentele și activitățile participative s-au dovedit mai eficace decât informarea prin mijloacele de comunicare în masă. În plus, aceștia au subliniat mobilizarea considerabilă a părților interesate (a se vedea mai sus), care au contribuit cu resurse financiare și umane și/sau au participat voluntar, și au evidențiat că respectivele categorii de activitate au variat din punctul de vedere al eficienței. De asemenea, Comisia împărtășește concluziile evaluatorilor cu privire la sustenabilitatea activităților AEC2013. Pe de o parte, este într-adevăr probabil ca efectele campaniei de informare și de comunicare la nivelul UE să nu fie susținute din cauza bugetului său redus, iar acest fapt diminuează sustenabilitatea generală. Pe de altă parte, este probabil ca formele de comunicare participative care au fost promovate, fiind axate pe nevoile cetățenilor, să aibă o influență de durată asupra părților interesate implicate, cu condiția ca așteptările pe care le-au creat privind urmările să fie satisfăcute; în caz contrar, unele părți interesate ar putea deveni mai puțin înclinate să se implice în viitor. În ceea ce privește impactul său asupra nivelului general de conștientizare de către cetățenii europeni a drepturilor și a capacității lor de a se angaja în procesul integrării europene, AEC2013 poate fi văzut doar ca o contribuție specifică la eforturile generale ale Comisiei prin intermediul strategiei sale de comunicare instituționale și a programelor și politicilor de deschidere ale UE. AEC2013 a fost conceput ca o campanie la nivelul întregii UE având ca scop creșterea nivelului de conștientizare a cetățenilor UE cu privire la drepturile lor și ca un catalizator al dezvoltării de politici în domeniul cetățeniei UE, în special în ceea ce privește crearea unui spațiu public european veritabil. Ultima considerație a devenit mult mai pregnantă pe măsură ce Anul a progresat, în special odată cu prelungirea activităților AEC2013 și în 2014 înainte de alegerile europene. Bugetul modest a limitat domeniul de aplicare și impactul campaniei de comunicare, dar acest aspect a fost atenuat în mod eficace de creativitatea, de angajamentul, de eforturile voluntare și de imboldul tuturor părților interesate la nivelul UE și la nivel național. Acestea au inclus AAEC și membrii săi din cadrul societății civile organizate, care au generat rețele sustenabile cu efecte de durată ce vor ajuta la promovarea dezvoltării unui veritabil spațiu public european. Toate aceste eforturi și activități combinate au ajutat ca AEC2013 să devină „un An pentru, prin și împreună cu cetățeni”, indiferent dacă au fost organizate (prin AAEC) sau nu (prin dialogurile cu cetățenii). Evaluarea externă a AEC2013: provocările pentru viitorii Ani Europeni ü Pentru a atinge o audiență largă, care vizează în mod egal toate cele 28 de state membre, o campanie de informare ar necesita „un bilet de intrare” bugetar de cel puțin câteva milioane de euro, de exemplu numai pentru plasarea în mijloacele de comunicare. De asemenea, campania ar trebui să transmită mesaje pătrunzătoare și originale pentru a capta atenția oamenilor și a avea eventual un impact; ü Când resursele sunt limitate, prioritatea este de a desfășura o campanie de comunicare care susține evenimente. În astfel de situații, evenimentele constituie pilonii esențiali ai diseminării de informații, iar campania este un instrument care are în principal ca obiectiv să implice participanții și să atragă atenția mass-media astfel încât să se asigure o diseminare pe scară largă; și ü Nu este eficace să se încerce implementarea unei campanii tradiționale și a unei comunicări bazate pe evenimente în condițiile unui buget limitat. Strategia de comunicare ar trebui să fie decisă într-un stadiu incipient al proiectului. Anexă: Anul European al Cetățenilor 2013 pe scurt [1] Decizia Nr. 1093/2012/UE a Parlamentului European și a Consiliului din 21 noiembrie 2012 privind Anul European al Cetățenilor (2013), JO L 325, 23.11.2012, p. 1. [2] „Evaluation of the European Year of Citizens 2013” (Evaluarea Anului European al Cetățenilor 2013), PPMI, Euréval and Occurence, iunie 2014. [3] „Eliminarea obstacolelor din calea drepturilor cetățenilor UE”, Comisia Europeană, COM(2010) 603 final, 27 octombrie 2010. [4] Rezoluția Parlamentului European din 15 decembrie 2010 privind situația drepturilor fundamentale în Uniunea Europeană (2009) — punerea efectivă în aplicare după intrarea în vigoare a Tratatului de la Lisabona [2009/2161(INI)], JO C 169 E, 15.6.2012, p. 49. [5] Articolul 2 – Obiectivele deciziei menționate mai sus. [6] Declarație politică semnată de cele trei instituții la 22.10.2008 - JO C 13, 20.1.2009. [7] C(2012) 8607 din 29 noiembrie 2012. [8] Decizia Comisiei C(2013) 1409 final din 5 martie 2013. [9] Slovacia și Regatul Unit. [10] Un contractant extern, societatea Media Consulta, cu sediul la Berlin, a sprijinit Comisia în ceea ce privește strategia generală de comunicare pentru AEC, precum și în coordonarea și monitorizarea unor campanii de comunicare naționale, activități ale societății civile și evenimente de mare vizibilitate. [11] Lista completă a membrilor AAEC la nivelul UE și la nivel național este disponibilă la: http://ey2013-alliance.eu/. [12] http://cor.europa.eu/en/events/forums/Pages/citizens-agenda-local.aspx. [13] http://www.eesc.europa.eu/?i=portal.en.events-and-activities-youreurope2013. [14] http://www.eesc.europa.eu/?i=portal.en.events-and-activities-civil-society-day-2013. [15] A se compara cu bugetul Anilor Europeni anteriori: Egalitatea de șanse pentru toți 2007 (22,5 milioane EUR) - Dialog intercultural 2008 (10 milioane EUR) - Împotriva sărăciei și excluziunii sociale 2010 (17,25 milioane EUR) - Voluntariat 2011 (10,75 milioane EUR) sau Îmbătrânirea activă și solidaritatea între generații 2012 (5 milioane EUR). [16] Palma de Mallorca (ES), 26–28 martie; Volos (EL), 18–20 aprilie; Paris (FR), 9–10 mai; Bruxelles (BE), 28–30 iunie; Spa (BE), 17–21 iulie; Burgas (BG), 25–28 iulie; Sventoji (LT), 8–11 august; Marsilia (FR), 27–29 septembrie; Košice (SK), 3–5 octombrie; Liège (BE), 17–19 octombrie; Burgos (ES), 20–21 noiembrie; Nicosia (CY), 22–23 noiembrie; Valetta (MT), 6–7 decembrie; și, în 2014, Riga (LV) 28 februarie-2 martie; Praga (CZ) 29-30 aprilie; și Lisabona (PT) 9‑11 mai. [17] Principalul furnizor de informații privind politicile europene și oportunitățile pentru tineri și pentru cei care lucrează cu aceștia: http://www.eurodesk.org. [18] http://ec.europa.eu/programmes/horizon2020/en/h2020-section/public-engagement-responsible-research-and-innovation. [19] „Views, Opinions and Ideas of Citizens in Europe on Science” (Puncte de vedere, opinii și idei ale cetățenilor din Europa cu privire la știință): http://www.voicesforinnovation.eu/. [20] Aceasta a avut ca rezultat elaborarea unui apel la propuneri de proiecte de cercetare în cadrul domeniului prioritar al inițiativei Orizont 2020 „Deșeurile: o resursă de reciclare, reutilizare și recuperare a materiilor prime”, care se preconizează că va beneficia de o finanțare din partea UE de aproximativ 116 milioane EUR în decursul perioadei 2014-2015. [21] Unele date cantitative despre campanie și despre activitățile acesteia se pot găsi în anexă (Anul European al Cetățenilor 2013 pe scurt). [22] Vorbitori experți din UE care pot susține prezentări și conduce ateliere de lucru sau dezbateri pe bază de invitație (școli, ONG-uri, întreprinderi etc.). [23] http://ec.europa.eu/news/eu_explained/110117_en.htm. [24] Raport al Comisiei către Parlamentul European, Consiliu, Comitetul Economic și Social European și Comitetul Regiunilor „Dialogurile cu cetățenii - o contribuție la dezvoltarea spațiului public european”, COM(2014) 173 final, 24.3.2014. [25] În Austria, în Estonia, în Grecia, în Irlanda sau în Suedia nu a existat nicio alianță/inițiativă națională membră a AAEC. [26] http://ey2013-alliance.eu/events/youth-camp-we-are-citizens-of-europe-koprivshtitsa-bulgaria/. [27] http://ey2013-alliance.eu/itsabouteuropeitsaboutus/. [28] http://ec.europa.eu/justice/citizen/files/report_eucitizenship_consultation_en.pdf. [29] Raport al Comisiei către Parlamentul European, Consiliu, Comitetul Economic și Social European și Comitetul Regiunilor - Raport privind cetățenia UE - 2013 - „Cetățeni ai UE: drepturile dumneavoastră, viitorul dumneavoastră” - COM(2013) 269 final, 8.5.2013 http://ec.europa.eu/justice/citizen/files/2013eucitizenshipreport_en.pdf. [30] Raport al Comisiei către Parlamentul European, Consiliu, Comitetul Economic și Social European și Comitetul Regiunilor – „Dialogurile cu cetățenii - o contribuție la dezvoltarea spațiului public european” - COM(2014) 173 final, 24.3.2014. http://ec.europa.eu/debate-future-europe/citizens-dialogues/belgium/brussels3/dialogue_en.pdf. [31] http://www.consilium.europa.eu/uedocs/cms_data/docs/pressdata/en/jha/139959.pdf. [32] Pentru concluzii și recomandări detaliate, a se consulta: http://europa.eu/citizens-2013/sites/default/files/content/document/EYC2013 %20evaluation%20final%20report%202014_07_25.pdf. Anul European al Cetățenilor 2013 pe scurt · Bugetul efectiv angajat: 3 842 849,92 EUR · Campania de informare și de comunicare la nivelul UE o 59 de ambasadori ai AEC2013 din 22 de state membre o 56 de Chipuri ale Anului AEC2013 din 21 de state membre o 39 de purtători de cuvânt ai AEC2013 din 14 state membre o peste 230 de parteneriate în 27 de state membre o 149 de amplasări de bannere web privind AEC2013 la nivelul statelor membre o 686 000 de articole de materiale promoționale privind AEC2013, distribuite prin intermediul a 33 de birouri de reprezentare ale CE o site-ul web al AEC2013 (1.1.2013- 31.12.2013): § 338 590 de vizite § 259 377 de vizitatori unici § 867 807 de vizualizări ale paginii o comunicate de presă video privind AEC2013 urmărite de 350 de ori pe YouTube fără reclamă o 973 368 de vizualizări ale spotului viral privind AEC2013 o 3 100 de difuzări pro bono ale clipului publicitar radio aferent AEC2013 o 5 976 de respondenți la 11 sondaje prin intermediul Facebook App privind AEC2013 o 80 568 de utilizatori Facebook au vizitat concursul de fotografie al AEC2013, care a primit 894 de înscrieri · Evenimente participative o 51 de dialoguri cu cetățenii în toate statele membre - circa 17 000 de participanți fizici și 105 000 de spectatori pe rețelele de socializare o 363 de evenimente de însoțire organizare de birourile de reprezentare ale CE pentru a sprijini pregătirea dialogurilor cu cetățenii și a urmărilor la acestea o 91 de evenimente ale Alianței Anului European al Cetățenilor (AAEC) – circa 24 000 de participanți fizici o 13 evenimente „Tineret în mișcare” - circa 98 000 de participanți fizici o 612 evenimente înregistrate pe site-ul web al AEC2013 – circa 122 000 de participanți fizici o peste 800 de evenimente „Săptămâna europeană a tineretului 2013” organizate la nivel național, de la evenimente de mică amploare până la evenimente de mare amploare (cu peste 1000 de participanți)